钦定古今图书集成/理学汇编/经籍典/第089卷 > 《谦赋》陆肱
## 钦定古今图书集成/理学汇编/经籍典/第089卷 > 《谦赋》陆肱

鉴天道之恶盈，将守之以持满；穷《易》象之明义，排溢
美于虚诞。鉴其体而如卑，明其训而非缓。惟德之柄，
惟行之管。是以贤人君子，虽百代而同光；圣帝明王，
历万古而相纂。然则谦之为义，与让同标，苟不由于
斯理，必灾祸而自招。是以道映三皇，明扬侧陋；智周
万物，询于刍荛。且圣贤而自贬，何凡庶而可骄。岂不
思行高则忧毁于众，木秀则惧摧于飙。矧夫阳光正
中，映土圭而将转；阴灵才满，随蓂荚以旋消。是故君
子睹之，以为立身之本。名弥彰而弥惧，功弥高而弥
损。不耀彼而自上，不明我而自混。徒观其退藏好闭，
养智于恬幽，而坦坦卑以谦谦。一辞而行，将耻于躁；
三揖而进，何有于嫌。况乎海以卑广居深，山以镇静
可久。楚庄惧功茂而终吉，晋文耻战克以无咎。嗟凡
今夸彼而竞进，何不睹斯而自守？徒欲毁信废忠，谋
讦自丑。想进德之明义，岂见充于虚受。曷如君子称
物平施，不生颇僻。多者用谦为裒，少者用谦为益。不
求翰音以待问，必复厚德以珍席。傥不伐之可嘉，庶
无媒以托迹。